1 Tham
Bok mi cɔal i̱
THA-MUƐL IN NHIAM
Riet in nhiam
Ɛn bok Tha-muɛl ɛ nhiam ɛ mi latdɛ cäät kɛ kui̱ ritdä ciɛɛŋä kuäärä kä I-thɛ-rɛl, min bä ni kä Rueec cu mäni mëë ca mat kuäärä yiath piny. Kä ɛn riet ɛ mɔ teekä ji̱ I-thɛ-rɛl kam nɛɛni diɔ̱k. Min nhiam ɛ Tha-muɛl pëk ruëëcni tin di̱t. Cu rɛwdɛ, a Thɔɔl kuäär ji̱ I-thɛ-rɛl in nhiam. Cu diɔ̱kdiɛn, a Dee-bid min ci riɛkdɛ jek a /kenɛ ni ben kuäärä kɛ kam Tha-muɛl kɛnɛ Thɔɔl.
Kä ɛn bok ɛmɛ kɛ kɛl kɛnɛ bok Tha-muɛl in rɛwdɛ. Cua kɛ kulɛ da̱a̱k ɛ ji̱ Gɛ-rith tëë gɔ̱a̱rkɛ Ruac Kuɔth in Rɛl Rɔ. Kä cu pek buɔk in nhiam thuɔ̱k kɛ lia̱a̱ Thɔɔl.
Kä min lot bok ɛmɛ jɛ, ce̱tdɛ kɛ cäätni tin ca gɔ̱r rɛy buɔk ruaacni Kuɔth ëë wal, kɛ ɣöö ŋa̱th Kuoth nööŋɛ gɔɔy, min ku thil luthä da̱k lɛ nööŋ. Kä ti̱ti̱ jɔckɛ rɛy rieetni Kua̱r ni Kuoth kɛ bööth palä ni Eli kä cio̱o̱k kä 2:30 in wee i̱, “Ɣän bä nɛy tin luɔ̱thkɛ ɣä luɔ̱th, kä bä tin lökɛ ɣä lo̱k.”
Kä ɛn bok matdɛ ni cär kɛ kui̱ yiɛth kuäärä piny. Kä kuäär ni Kuoth puɔ̱nydɛ ɛ jɛn la kuäär in thuɔ̱k ɔ kä I-thɛ-rɛl, duundɛ ɣöö cu naath kuäär ni Kuoth ku lɛ thiec, kä cuɛ kɛ kuëny kuäär. Cu thuɔ̱k ku la ɣöö ɛn kuäär kɛnɛ ji̱ I-thɛ-rɛl cieŋ kɛ ruec Kuɔth. Cio̱o̱k kä 2:7-10 wee i̱, “Kɛ ŋuɔ̱t Kuɔth ba cuŋ nɛɛni diaal, nɛy ti ri̱eŋ kɛnɛ can bakɛ pa̱a̱r ɛ päär.”
Tin te rɛy buɔk
1. Tha-muɛl ala rueec I-thɛ-rɛl 1:1—7:17
2. Kuäär ni Thɔɔl 8:1—10:27
3. Run ruec Thɔɔl tin nhiam 11:1—15:35
4. Dee-bid kɛnɛ Thɔɔl 16:1—30:31
5. Lia̱a̱ Thɔɔl kɛnɛ gaatkɛ 31:1-13
